Majoritatea pistelor de biciclete din centrul Capitalei nu au fost construite corect, este concluzia verificărilor efectuate de Brigada Rutieră. În prezent, cele 40 de piste de biciclete neconforme au fost închise temporar și semnalizate cu indicatoare ”Accesul interzis bicicletelor”.

În acest context, Comunitatea Bicicliștilor solicită autorităților o dezbatere cu privire la implementarea în perioada următoare a sistemului de transport cu bicicleta în zona centrală a Bucureștiului.

Consilierii generali au aprobat, săptămâna trecută, un proiect care prevede construirea a 98 de kilometri de piste pentru biciclete în Capitală, a 78 de parcări pentru biciclete și a 18 centre de închiriere. Suma totală alocată pentru construirea pistelor, parcărilor și a sistemului de servicii de închiriere se ridică la aproximativ 10 milioane de euro.

Primarul Sorin Oprescu a anunțat pentru marți o conferință de presă alături de Ministrul Mediului și Schimbărilor climatice, Attila Korodi, cu privire la implementarea sistemului de transport cu bicicleta în zona centrală a Bucureștiului.